28.4.2023
SK
Úradný vestník Európskej únie
C 149/115 Streda 19. októbra 2022
25. naliehavo žiada, aby programy Únie uprednostnili projekty, ktoré podporujú a valorizujú tvorbu pracovných miest s právami a stabilnými a regulovanými mzdovými úrovňami a pracovnoprávnymi vzťahmi;
26.
prijíma pozíciu Rady v súvislosti s podokruhom 2a;
Podokruh 2b – Odolnosť a hodnoty
27. opakuje, že napriek žiadostiam Európskeho parlamentu o to, aby sa prostriedky na Európsky nástroj obnovy pridelili nad rámec stropov, náklady na jeho refinancovanie sa hradia z podokruhu 2b; konštatuje, že vzhľadom na nepredvídanú situáciu na finančných trhoch v dôsledku ruskej útočnej vojny proti Ukrajine, ktorá naďalej negatívne ovplyvňuje hospodárstvo Únie a spôsobuje nižší rast, vyššiu infláciu a rast úrokových sadzieb bude pravdepodobne v plnej miere potrebný rozpočtový riadok určený na náklady na financovanie Európskeho nástroja obnovy a potreby môžu výrazne prekročiť rozpočtovanú sumu; vyjadruje poľutovanie tým, že to má v skutočnosti vplyv na programy v rámci toho istého okruhu, keďže obmedzuje schopnosť Komisie navrhovať zvýšenia nad rámec finančného plánovania tam, kde sú potrebné; konštatuje, že náklady na financovanie Európskeho nástroja obnovy by sa nemali čerpať z osobitných nástrojov, ktoré sú určené na riešenie nepredvídaných výziev, ako sú dôsledky vojny na Ukrajine a energetická kríza;
28. navrhuje preto 200 miliónov EUR nad rámec návrhu rozpočtu na hlavný program Erasmus+ – zameraný na mobilitu vzdelávania a odbornú prípravu – v súlade s potrebou, ktorú zistila Komisia, poskytnúť podporu ukrajinským študentom a učiteľom, ako aj všetkým študentom, aby dokázali zvládnuť vysokú infláciu; zdôrazňuje, že tieto rozpočtové prostriedky takisto pomôžu vyrovnať finančný profil programu Erasmus+ výrazne posunutý na neskôr, čím sa zabezpečí konzistentnejšie ročné financovanie programu so stabilným medziročným dopytom; okrem toho zdôrazňuje, že vyššie zdroje prispejú k prebiehajúcemu úsiliu o to, aby program bol ekologickejší a inkluzívnejší, a umožnia vykonávať ďalšiu činnosť v nadväznosti na Európsky rok mládeže 2022; poukazuje na oznámenie predsedníčky von der Leyenovej v správe o stave Únie, že rok 2023 by mal byť Európskym rokom zručností, ktorý si bude vyžadovať podporu v rozpočte na rok 2023;
29. pripomína, že v rámci zložky venovanej športu podporuje Erasmus+ neziskové športové podujatia zamerané na ďalší rozvoj európskeho rozmeru športu a podporujúce aspekty dôležité pre amatérsky šport; zdôrazňuje zásadnú úlohu, ktorú šport zohráva v boji proti diskriminácii a pri podpore sociálneho začlenenia; podporuje preto potrebné a cielené zvýšenie prostriedkov o 10 miliónov EUR v rozpočtovom riadku na šport, aby sa z programu mohli podporiť špeciálne olympijské hry, ktoré sa majú konať v roku 2023 v Berlíne;
30. zdôrazňuje aj potrebu posilniť Európsky zbor solidarity, ktorý pomáha mladým ľuďom získať praktické skúsenosti v inom členskom štáte, čím sa zvyšuje ich zamestnateľnosť a životné príležitosti; ďalej zdôrazňuje, že Európsky zbor solidarity financuje dobrovoľnú humanitárnu prácu vykonávanú dobrovoľníckym zborom pre humanitárnu pomoc, ktorý môže poskytovať dôležitú humanitárnu pomoc mimo konfliktných oblastí; rozhodol sa preto zvýšiť rozpočtové prostriedky pre Európsky zbor solidarity o 8 miliónov EUR nad úroveň návrhu rozpočtu;
31. upozorňuje na to, že pandémia ochorenia COVID-19 ešte neskončila, a zdôrazňuje potrebu zachovať podporu systémov zdravotnej starostlivosti s cieľom zlepšiť ich odolnosť a posilniť pripravenosť prostredníctvom programu EU4Health; ďalej zdôrazňuje kľúčovú úlohu, ktorú program zohráva pri podpore plánu na boj proti rakovine, farmaceutickej stratégie pre Európu a novovytvoreného Úradu pre pripravenosť a reakcie na núdzové zdravotné situácie; ruší preto neprimerané a neodôvodnené zníženie navrhované Radou a posilňuje program o 25 miliónov EUR nad úroveň návrhu rozpočtu, a to aj na podporu opatrení na dosiahnutie všeobecnej zdravotnej starostlivosti v celej Únii vrátane kvalitného prístupu k službám v oblasti sexuálneho a reprodukčného zdravia;
32. zdôrazňuje čoraz početnejšie a vážnejšie prírodné katastrofy v Európe, o čom svedčia najnovšie rekordné prírodné požiare v lete 2022; vyjadruje poľutovanie nad tým, že v dôsledku zmeny klímy sa extrémne poveternostné podmienky budú zintenzívňovať a vyskytovať častejšie; rozhodol sa preto a v súlade so záväzkom predsedníčky Komisie uvedeným v jej prejave o stave Únie v roku 2022 posilniť mechanizmus Únie v oblasti civilnej ochrany o 20 miliónov EUR s cieľom posilniť kapacitu Únie v oblasti reakcie a lepšie chrániť svojich občanov vrátane kapacít na mobilizáciu zdravotníckych jednotiek v núdzových situáciách, a zdôrazňuje potrebu investovať do zmierňovania zmeny klímy a adaptácie na ňu pre obzvlášť zraniteľné regióny;